Man gevonnis oor mishandeling van robwelpieMarius Tredoux (met die pet) sit voor die hof. Foto: Swartland- en Weskus-DBV. Die jong man van Velddrif in die Wes-Kaap wat ŉ robwelpie in ŉ video op sosiale media gruwelik mishandel het, het ŉ opgeskorte vonnis met streng voorwaardes in die landdroshof op Laaiplek ontvang. Marius Tredoux (20) is tot tien maande tronkstraf, opgeskort vir drie jaar, gevonnis en is ook vir tien maande onder korrektiewe huisarres geplaas. In dié tyd mag hy slegs sy huis verlaat om te gaan werk, mits hy wel werk het. Tredoux mag ook nie in die volgende drie jaar aan ŉ soortgelyke misdaad skuldig bevind word nie, hy mag nie visvang of naby die see of strand kom nie en mag nie alkohol of dwelms misbruik nie. Tredoux het verlede maand op verskeie aanklagte van dieremishandeling skuldig gepleit. Die klagte teen sy medebeskuldigde, Rynard van den Heever, is vroeër weens onvoldoende bewyse teruggetrek. Hy het die gebeure op video vasgelê en niks gedoen om dit te keer nie. Die selfoonvideo van die hulpelose robwelpie wat op brutale wyse teen die kant van ŉ boot verbrysel word, het verlede jaar wêreldwyd opslae gemaak. Die dier is ook aanhoudend met ŉ skerp voorwerp in die gesig geslaan terwyl die mans op die boot Tredoux luidkeels in kru-taal aangemoedig het. Die video is glo in Desember 2017 verfilm. ‘n Skermskoot uit die opspraakwekkende video. Abrie Bester van Velddrif het die video op Facebook geplaas nadat dit toevallig op sy selfoon beland het, waarskynlik toe dit elektronies van ŉ ander foon af oorgedra is. Hy het dit eers ses maande ná die voorval gesien toe hy sy foon skoongemaak het. Die bekendmaking van die video het Bester duur te staan gekom. Drie van sy vier honde het een na die ander gevrek nadat hulle waarskynlik vergiftig is. ŉ Vierde een se hart is selfs uitgesny en is langs die hond op straat gelaat. Die DBV het ŉ beloning van R8 000 aangebied vir inligting oor die honde se dood. Bester het ook ŉ klag by die polisie gelê nadat daar by sy huis ingebreek is. Die Swartland en Weskus DBV wat die saak teen Tredoux aanhangig gemaak het, het Bester bedank dat hy die voorval openbaar gemaak het en ŉ betroubare getuie was al is hy glo gedreig. Ook die landdros is bedank vir die “weldeurdagte” vonnis wat opgelê is. “Laaiplek is ŉ klein vissersgemeenskappie en die DBV vertrou dat die gemeenskap dit dadelik by die owerhede sal aanmeld as Tredoux enige van die voorwaardes oortree,” het die dierebeskermingsvereniging in ŉ verklaring gesê.